<classify> MWANAFUNZI wa kike mwenye umri wa miaka 15 aliyekuwa akisoma kidato cha kwanza katika Shule ya Sekondari Nsemlwa, Manispaa ya Mpanda mkoani Katavi, amenusurika kujiua kwa kujinyonga baada ya baba yake mzazi Bushiri Joseph kumwahi akiwa tayari amepanda juu ya kiti.Mwanafunzi huyo na mwenzake wa kiume mwenye umri wa miaka 16 anayesoma Kidato cha Pili katika shule hiyo, wanaodaiwa kuwa watoro sugu, wametishia kujiua kwa kujinyonga kwa kamba au kunywa sumu iwapo wazazi na walimu wao wataendelea kuwalazimisha kuendelea na masomo.Hata hivyo, licha ya kuhojiwa na wazazi na walimu wao hawakuwa tayari kueleza kinachowasababisha wakatae kuendelea na masomo isipokuwa wanatishia kujiua iwapo kama watalazimishwa kurejea shuleni.Inadaiwa kuwa wanafunzi hao wazazi wao wameshawafikisha katika Kituo cha Polisi bila mafanikio kwamba wamesimamia msimamo wao wa kujiua iwapo kama watalazimishwa kuendelea na masomo shuleni hapo.Mkuu wa Shule ya Sekondari ya Nsemlwa, Edgar Mwaisunga akimzungumzia mwanafunzi wa kike, aliwaeleza waandishi wa habari kuwa alifikishwa na shuleni na baba yake mzazi kujiunga na Kidato cha Kwanza mwaka huu.Baba yake alikuwa amemnunulia kila kitu alichohitaj binti yake huyo, lakini miezi miwili baadaye alianza utoro wa reja reja tukimuhoji alikuwa akidai kuwa hataki kuendelea na masomo.Tulidhani kuwa ni mjamzito, lakini alipopimwa hakuwa na ujauzito, alisema mkuu wa shule na kuongeza: Kama walimu tulijitahidi tulivyoweza kumnasihi, lakini msichana huyo alikataa kata kata kuendelea na masomo... lakini alikuwa haelezi kwa nini hataki kuendelea na masomo huku akitishia kujiua kama atalazimishwa kuendelea na masomo.Kwa mujibu wa Katibu wa Baraza la Kata ya Uwanja wa Ndege, Manispaa ya Mpanda, Salum Msimani, wanafunzi hao wawili kutoka Shule ya Sekondari Nsemlwa, ni miongoni mwa wanafunzi 17 wa Shule ya Sekondari Kasimba, Manispaa ya Mpanda waliofikishwa katika baraza la kata hilo.  <topic>: KITAIFA 